*Монгол Улсын Их Хурлын 2010 оны намрын ээлжит чуулганы Байгаль орчин, хүнс, хөдөө аж ахуйн байнгын хорооны 12 дугаар сарын 29-ний өдөр /Лхагва гариг/-ийн хуралдаан 10 цаг 50 минутад Төрийн ордны “А” танхимд эхлэв.*

 Байнгын хорооны дарга, УИХ-ын гишүүн Б.Батбаяр ирц, хэлэлцэх асуудлын дарааллыг танилцуулж, хуралдааныг даргалав.

 ***Хуралдаанд ирвэл зохих 20 гишүүнээс 16 гишүүн ирж, 80.0 хувийн ирцтэй байв. Үүнд:***

 ***Чөлөөтэй****: Д.Балдан-Очир, Л.Гүндалай*

***Өвчтэй:*** *Ц.Цэнгэл, Д.Энхбат*

***Нэг.Бэлчээрийн тухай, Газрын тухай хуульд нэмэлт, өөрчлөлт оруулах тухай хуулийн төслүүд /хэлэлцэх эсэх/***

Хэлэлцэж буй асуудалтай холбогдуулан Хүнс, хөдөө аж ахуй, хөнгөн үйлдвэрийн яамны Хөдөө аж ахуйн эдэлбэр газрын харилцааны хэлтсийн дарга Б.Биньеэ, тус яамны Стратегийн төлөвлөлт, бодлогын газрын дарга Л.Чой-Иш, эрх зүйч Б.Алтанцэцэг, УИХ-ын Тамгын газрын Эрх зүй, хууль тогтоомжийн хэлтсийн зөвлөх Т.Тайшир, Байгаль орчин, хүнс, хөдөө аж ахуйн байнгын хорооны зөвлөх Д.Мягмарсүрэн нар байлцав.

 УИХ-ын гишүүн Р.Буд уг хуулийн төслийг хойшлуулах тухай УИХ дахь Монгол Ардын Намын бүлгийн саналыг танилцуулав.

 Хуулийн төслийн хэлэлцэх эсэх асуудалтай холбогдуулан УИХ-ын гишүүн Э.Бат-Үүл, П.Алтангэрэл, Х.Баделхан нар санал хэлэв.

**Б.Батбаяр**:-Бэлчээрийн тухай, Газрын тухай хуульд нэмэлт, өөрчлөлт оруулах тухай хуулийн төслүүдийг хэлэлцье гэсэн саналыг дэмжиж байгаа гишүүд гараа өргөнө үү.

Зөвшөөрсөн 2

Татгалзсан 9

Бүгд 11

Гишүүдийн олонхийн саналаар дэмжигдсэнгүй.

Бэлчээрийн тухай, Газрын тухай хуульд нэмэлт, өөрчлөлт оруулах тухай хуулийн төслүүдийг хэлэлцэх боломжгүй, хойшлуулъя гэсэн саналыг дэмжиж байгаа гишүүд гараа өргөнө үү.

Зөвшөөрсөн 6

Татгалзсан 5

Бүгд 11

Гишүүдийн олонхийн саналаар дэмжигдэж, хуулийн төслүүдийн хэлэлцэх эсэх асуудлыг хойшлуулахаар тогтов.

**Уг асуудлыг 11.00 цагт хэлэлцэж дуусав.**

***Хоёр.Уур амьсгалын өөрчлөлтийн үндэсний хөтөлбөр батлах тухай УИХ-ын тогтоолын төсөл /анхны хэлэлцүүлэг/***

Хэлэлцэж буй асуудалтай холбогдуулан Байгаль орчин, аялал жуулчлалын сайд Л.Гансүх, тус яамны Тогтвортой хөгжил, стратеги төлөвлөлтийн газрын дарга Ц.Банзрагч, Уур амьсгалын өөрчлөлтийн асуудал хариуцсан Тусгай элч Д.Дагвадорж, Тусгай элчийн ажлын албаны ажилтан Н.Цэнгэл, УИХ-ын Тамгын газрын Эрх зүй, хууль тогтоомжийн хэлтсийн зөвлөх Т.Тайшир, Байгаль орчин, хүнс, хөдөө аж ахуйн байнгын хорооны зөвлөх Д.Мягмарсүрэн нар байлцав.

Дараахь зарчмын зөрүүтэй саналын томъёоллоор санал хураалт явуулав:

**Б.Батбаяр**:-1.УИХ-ын гишүүн П.Алтангэрэл, Д.Батбаяр нарын гаргасан хөтөлбөрийн нэрийг “Уур амьсгалын өөрчлөлттэй тэмцэх үндэсний хөтөлбөр” гэж өөрчлөх саналыг дэмжиж байгаа гишүүд гараа өргөнө үү.

УИХ-ын гишүүн Ц.Сэдванчиг, Н.Ганбямба нарын асуусан асуултад УИХ-ын гишүүн Д.Батбаяр, П.Алтангэрэл, Л.Гансүх нар хариулж тайлбар хийв.

Дээрх саналын томъёололтой холбогдуулан УИХ-ын гишүүн Г.Баярсайхан, Р.Буд нар санал хэлэв.

Зөвшөөрсөн 3

Татгалзсан 8

Бүгд 11

Гишүүдийн олонхийн саналаар дэмжигдсэнгүй.

2.УИХ-ын гишүүн Я.Батсуурийн гаргасан хөтөлбөрийн 3.2 дахь хэсэгт дараахь агуулгатай заалт нэмэх:

“3.2.19.говь, тал хээрийн бүсийн усны хангамжийн асуудлыг шийдвэрлэх зорилгоор зарим томоохон голуудын усны тохируулга хийх ажлыг ээлж дараатайгаар хэрэгжүүлэх” гэсэн саналыг дэмжиж байгаа гишүүд гараа өргөнө үү.

Зөвшөөрсөн 4

Татгалзсан 7

Бүгд 11

Гишүүдийн олонхийн саналаар дэмжигдсэнгүй.

3.УИХ-ын гишүүн Э.Бат-Үүлийн гаргасан хөтөлбөрийн зорилго гэсэн 2.1 дэх хэсэгт “уг хөтөлбөр хэрэгжиж дуусахад 2021 он гэхэд Монгол Улсад байгаль, уур амьсгалын өөрчлөлтөнд дасан зохицох чадамж бүрдэж, ногоон эдийн засгийн суурь нөхцөл бүрдүүлсэн байна” гэсэн өгүүлбэр нэмэх гэсэн саналыг дэмжиж байгаа гишүүд гараа өргөнө үү.

Зөвшөөрсөн 12

Татгалзсан 0

Бүгд 12

Гишүүдийн олонхийн саналаар дэмжигдлээ.

Байнгын хорооны дарга Б.Батбаяр Төслийн талаархи найруулгын чанартай саналуудыг уншиж танилцуулав.

1.Хөтөлбөрийн төслийн 1.1 дэх хэсгийн “уур амьсгалын өөрчлөлт” гэснийг Уур амьсгалын өөрчлөлтийн тухай НҮБ-ын суурь конвенцтой нийцүүлэх зорилгоор дараахь байдлаар өөрчлөн найруулах:

“уур амьсгалын өөрчлөлт” гэж уур амьсгал байгалийн жам ёсоороо хэлбэлзэх хугацааны туршид хүний шууд болон дам үйл ажиллагааны улмаас дэлхийн хийн мандлын бүтцэд гарч буй өөрчлөлтийн дүнд бий болсон уур амьсгалын өөрчлөлтийг хэлнэ. Уур амьсгалын өөрчлөлт нь байгалийн дотоод болон гадаад хүчин зүйлийн нөлөө, түүний дотор хүний үйл ажиллагааны улмаас үүснэ.”

Дээрх саналтай холбогдуулан УИХ-ын гишүүн Ц.Сэдванчиг “дам” гэдэг үгийг “шууд бус” гэдэг үгээр солих санал гаргаж, УИХ-ын гишүүд дэмжсэн болно.

2.Хөтөлбөрийн төслийн 1.1 дэх хэсгийн “хүлэмжийн хий” гэснийг Уур амьсгалын өөрчлөлтийн тухай НҮБ-ын суурь конвенц, Агаарын тухай хууль /Шинэчилсэн найруулга/-тай нийцүүлэх зорилгоор дараахь байдлаар өөрчлөн найруулах:

“хүлэмжийн хий” гэж хэт улаан туяаг шингээн авч буцаан туяаруулах шинж чанартай байгалийн буюу хүний үйл ажиллагааны гаралтай хийн мандлын бүрэлдэхүүн хэсгийг хэлнэ. Үүнд нүүрсхүчлийн хий /СО2/, метан /СН4/, азотын хүчил /N2O/, ус фторт нүүрстөрөгчүүд /HFC5/, перфторт нүүрстөрөгчүүд /OFC5/, гексафторт хүхэр /SF6/ зэрэг хий орно. Хүний үйл ажиллагааны улмаас агаар мандал дахь хүлэмжийн хийн агууламж ихсэж байгаа нь орчин үеийн уур амьсгалын өөрчлөлтийн гол шалтгаан болж байна.”

3.Хөтөлбөрийн төслийн 1.1 дэх хэсгийн “шингээгч” гэснийг Уур амьсгалын өөрчлөлтийн тухай НҮБ-ын суурь конвенцтой нийцүүлэх зорилгоор дараахь байдлаар өөрчлөн найруулах:

“шингээгч” гэж хүлэмжийн хий, тоосонцор буюу хүлэмжийн хийн урьдач бодис агаар мандалд орж байгаа аливаа явц, үйлдлийн хэлбэр буюу механизмыг хэлнэ.”

4.Хөтөлбөрийн төслийн 1.1 дэх хэсгийн “цэвэр хөгжлийн механизм” гэснийг Уур амьсгалын өөрчлөлтийн тухай НҮБ-ын суурь конвенцтой нийцүүлэх зорилгоор дараахь байдлаар өөрчлөн найруулах:

“цэвэр хөгжлийн механизм” Уур амьсгалын өөрчлөлтийн тухай НҮБ-ын суурь конвенц, түүний Киотогийн протоколын хэрэгжилтийг хангах нэг арга зам юм. Цэвэр хөгжлийн механизмын зорилго нь конвенцийн 1 дүгээр хавсралтанд ороогүй Талуудад /хөгжиж байгаа орнууд/ тогтвортой хөгжлийг хангах, Конвенцийн эцсийн зорилгод хүрэхэд нь хувь нэмрээ оруулахад нь туслах, 1 дүгээр хавсралтанд орсон Талуудад /өндөр хөгжилтэй орнууд/ Киотогийн протоколын 3 дугаар зүйлийн дагуу хүлээх хүлэмжийн хийн ялгаралтыг хязгаарлах ба бууруулах тоон үүргээ биелүүлэхэд нь туслахад оршино.

Уур амьсгалын өөрчлөлтийн үндэсний хөтөлбөр батлах тухай УИХ-ын тогтоолын төслийн анхны хэлэлцүүлэгтэй холбогдуулан УИХ-ын гишүүн Э.Бат-Үүл, Х.Наранхүү нар санал хэлэв.

Байнгын хорооноос гарах санал, дүгнэлтийг УИХ-ын гишүүн Су.Батболд УИХ-ын чуулганы нэгдсэн хуралдаанд танилцуулахаар тогтов.

**Хуралдаан 11 цаг 30 минутад өндөрлөв.**

**Тэмдэглэлтэй танилцсан**:

БАЙГАЛЬ ОРЧИН, ХҮНС, ХӨДӨӨ

АЖ АХУЙН БАЙНГЫН

ХОРООНЫ ДАРГА Б.БАТБАЯР

**Тэмдэглэл хөтөлсөн**:

ХУРАЛДААНЫ ТЭМДЭГЛЭЛ

ХӨТЛӨГЧ Ц.НАРАНТУЯА

**УИХ-ЫН 2010 ОНЫ НАМРЫН ЭЭЛЖИТ ЧУУЛГАНЫ**

**БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН**

**ХОРООНЫ 12 ДУГААР САРЫН 29-НИЙ ӨДРИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 ***Хуралдаан 10 цаг 50 минутад эхлэв.***

**Б.Батбаяр**:-Өнөөдрийн Байгаль орчны байнгын хорооны хуралдаан нээснийг мэдэгдье. Ирц хүрсэн. Нийт 11 гишүүн ирэхээс одоогийн байдлаар 11 ирсэн байна.

Өнөөдөр хурлаар нэгдүгээрт, Бэлчээрийн тухай хуулийн төсөл, түүнтэй уялдуулан Газрын тухай хуульд нэмэлт, өөрчлөлт оруулах тухай хуулийн төслийг хэлэлцэх, эсэх

Хоёрдугаарт, уур амьсгалын өөрчлөлтийн үндэсний хөтөлбөр батлах тухай УИХ-ын тогтоолын төслийн анхны хэлэлцүүлгийг хийнэ.

Өнөөдрийн хуралдаанд Биньеэ-Хүнс, хөдөө аж ахуй, хөнгөн үйлдвэрийн яамны Хөдөө аж ахуйн эдэлбэр газрын харилцааны хэлтсийн дарга, Л.Чой-Иш-тус яамны Стратегийн төлөвлөлт бодлогын газрын дарга, Б.Алтанцэцэг-тус газрын эрх зүйч гэсэн хүмүүс оролцож байна.

Мөн Уур амьсгалын өөрчлөлтийн үндэсний хөтөлбөр батлах тухай УИХ-ын тогтоолын төслийн анхны хэлэлцүүлэгт Банзрагч-Байгаль орчин, аялал жуулчлалын яамны Тогтвортой хөгжил, стратеги, төлөвлөлтийн газрын дарга, Дагвадорж-Уур амьсгалын өөрчлөлтийн асуудал эрхэлсэн Тусгай элч, Н.Цэнгэл-Тусгай элчийн ажлын албаны ажилтан гэсэн ийм хүмүүс оролцож байна.

Ингээд Бэлчээрийн тухай хуулийн төсөл, түүнтэй уялдуулан Газрын тухай хуульд өөрчлөлт нэмэлт, өөрчлөлт оруулах тухай хуулийн төслийг хэлэлцэх эсэх.

Энэ асуудлаар Буд гишүүн саналаа хэл.

**Р.Буд**:-Бэлчээрийн тухай хуулийн төслийг намын бүлгүүд бүтцээрээ өнгөрсөн долоо хоногт энэ долоо хоногийн эхээр хэлэлцсэн. Манай Монгол ардын намын бүлэг дээр хэлэлцээд ер нь зарчмыг нь дэмжих нь зүйтэй юм. Гэхдээ энэ намрын чуулганы завсарлагаанаар гишүүд орон нутагт очиж ажиллаж, ялангуяа энэ хуулийг гарсны дараа хэрэглэх малчдын санаа, оноог их сонсох хэрэг байна, нэгдүгээрт.

Хоёрдугаарт, хэдий өнгөрсөн 4 жилд бас хэлэлцүүлэг явуулсан ч гэсэн энэ удаагийн хэлэлцүүлгээ ард нийтээр, ялангуяа малчдаар өргөн хэлэлцүүлэг явуулсны үндсэн дээр энэ хуулийг гаргах нь зүйтэй юм гэсэн. Ингээд бас Ардчилсан нам дээр ч гэсэн ингэж тохирсон гэж сонссон. Ийм учраас энэ хуулийг хэлэлцэх асуудлыг хойшлуулж өгөөчээ гэж Бүлгийн албан ёсны саналыг Байнгын хорооныхоо даргад уламжилж байна.

**Б.Батбаяр**:-Бэлчээрийн тухай хуулийг өнөөдөр хэлэлцэхгүй. Тэгэхээр өнөөдөр ганцхан Уур амьсгалын өөрчлөлтийн үндэсний хөтөлбөр батлах тухай УИХ-ын тогтоолын төслийн анхны хэлэлцүүлгийг хийнэ.

Бат-Үүл гишүүн

**Э.Бат-Үүл**:-Алтангэрэлийн үгийг сонсъё. Би ингэж ойлголоо. Би Буд гишүүнээс асуух гээд байна. Хэлэлцэх эсэхийг нь шийдчихээд тэгээд нөгөө хэлэлцэх эсэхийг нь шийдсэн асуудлынхаа дагуу дараа нь малчиддаа, өөрөөр хэлбэл, Их Хурал хэлэлцэнэ гээд шийдчих юм бол бид хэлэлцэх асуудалтай холбогдуулан дараа нь ийм маягаар явна гэж ойлгож байна уу?

**Б.Батбаяр**:-Буд гишүүн хариулна. Гишүүд асуултаа их товчхон асууя.

**Р.Буд**:-Энэ дээр би бас хуулийнхаа зөвлөх, Байнгын хорооныхоо хуулийн зөвлөхүүдээс асуумаар байна. Хэрвээ болбол, энэ бол ямар ч байсан энэ намрын чуулганаар хэлэлцэгдэхгүй нь гэдэгтэй манай бүлэг ярьж тохирсон. Тийм учраас хаврын чуулган хүрэх нь. Хэлэлцэх асуудлыг нь өнөөдөр шийдчихээд, чуулганы завсарлагаанаар ард түмнээр өргөн хэлэлцүүлэг явуулаад, тэгээд дараа нь хаврын чуулганаар батлуулах процедуртай бол өнөөдөр хэлэлцэж болох юм. Тэрнээс одоо ингэж хэлэлцэх асуудлыг нь шийдчихлээ гээд, ухаандаа төгс хэлбэрт орж чадаагүй байна шүү дээ, манай бүлэг бол нэлээн маргаантай. Уг нь хууль санаачлагчийн хувьд би хуулиа Хүнс, хөдөө аж ахуйн яамныхаа нөхдүүдтэй хамтраад нэлээн өргөн дэлгэр тайлбарласан. Энэ хууль бол үнэхээр чухал ач холбогдолтой, гаргах ёстой хууль гэдэгтэй дийлэнх олонхи нь санал нэгтэй байгаа.

Гэхдээ говийн аймгууд хийгээд, ялангуяа Баян-Өлгий аймгийн нөхдүүд энэ дээр маш их шүүмжлэлтэй хандсан. Сая тэр зөвлөлгөөн дээр оролцсон хэн гэлээ нэг хүн их дэлгэрэнгүй мэдээлэл хийсэн, тэр эд нарыг нь шалгаж барьж үзэхгүй бол тэр бас алдаа мадагтай юм бий, тийм сайхан юм байхгүй гэдгийг их тодорхой ярина лээ шүү дээ. Тийм учраас энэ зүйлүүдийг нь тодруулсны үндсэн дээр бүх гишүүд итгэл үнэмшилтэй болсныхоо дараа ер нь батлах нь зүйтэй юмаа гэж. Би өөрийнхөө бүлгээс тийм л ойлголт авсан.

**Б.Батбаяр**:-За баярлалаа, хойшлууллаа энэ хуулийг.

**П.Алтангэрэл**:-Сая Монгол ардын намын бүлэг саналаа хэллээ шүү дээ. Тэгэхээр манай намын бүлэг чинь бас л арай өөр байр суурь илэрхийлсэн шүү дээ. Энэ хууль чинь олон жил хойшилж байгаа. Тэгэхдээ энэ хуулийг хэлэлцэх ёстой шүү дээ. Хэлэлцэхийг нь шийдчихээд тэгээд дараагийн анхны хэлэлцүүлэг хүртэл санал асуулга явдаг юм байгаа биз. Тэгээд ч эрдэмтэн, мэргэдийн санаа бодлыг зөндөө их авсан шүү дээ.

**Б.Батбаяр**:-За одоо санал хураая.

**П.Алтангэрэл**:-Та боль л доо, хүний үгийг хэлүүлэхгүй юм. Тэгээд ер нь манай намын бүлэг хэлэлцчихээд хэлэлцэх эсэхийг нь шийдчихээд, тэгээд дараа нь тэр асуух барих, хэлэлцүүлэх юм байвал явъя гэсэн болохоос биш одоо энэ хэлэлцэх эсэхийг нь шийдэхгүй орхино гэдэг бол энэ хуулийг бүр хойшлуулж байгаа гэсэн яг адилхан агуулга шүү дээ. Яг тийм л агуулгатай байхгүй юу. Манайх бол хэлэлцэх эсэхийг нь шийдчихээд, тэгээд дараагийн юмандаа оръё гээд байгаа шүү дээ.

**Б.Батбаяр**:-Одоо санал хураана. Хэлэлцэх эсэхийг шийдэх асуудал дээр санал хураалт явуулъя.

**Э.Бат-Үүл**:-Батбаяр даргаа та жаахан тайван байгаач. Би ингэж байна шүү дээ. Жишээ нь, Төсвийн тухай хуулийг бид нар хэлэлцэнэ гэж шийдээд Нийслэлийн эрх зүйн байдлын хуулийг хэлэлцэнэ гэж УИХ шийдээд, тэгээд ярилцлагаа хийгээд явдаг байхгүй юу. Бид хэлэлцэхээр болсон одоо саналаа цааш нь ярья гээд явдаг байхгүй юу. Тэгээд явж болно шүү дээ. Тэгээд явъя л даа. Өөрөөр хэлбэл Бэлчээрийн хуулиа хэлэлцье. Тэгээд хаврын чуулган хүртэл бид нар нөгөө саналаа... одоо хэлэлцэх эсэх нь шийдэгдээгүй хуулийг ярьж болохгүй байна шүү дээ, иргэдтэйгээ.

**Б.Батбаяр**:-Өөр саналтай гишүүн байна уу? Баделхан гишүүн.

**Х.Баделхан**:-Буд гишүүн тодорхой хэлчихлээ л дээ. Манай Монгол ардын намын бүлгийн хурлаас ярьж байгаад энэ асуудлыг хэлэлцэхийг хойшлуулъя гэж тохирсон шүү дээ. Тэгээд бүхэл бүтэн нэг намын бүлэг санал гаргаж байхад өнөөдөр Байнгын хорооны хурлаар хэлэлцье гэж санал хурааж болохгүй шүү дээ. Ер нь хойшлуулах нь зүйтэй гэсэн саналтай байгаа. Манай намын бүлэг нэлээн нухацтай ярьсан. Энийг ард түмнээс санал авах хэрэгтэй, ялангуяа хөдөө малчдаас нэлээн санал авах хэрэгтэй. Тэгээд дараагийн ээлжийн чуулганаар ярья гэж тохирсон шүү дээ. Одоо санал хураах ёсгүй гэж бодож байна.

**Б.Батбаяр**:-Монгол ардын намын бүлэг эндээс хойшлуулж өгөөчээ гэсэн хүсэлт тавьж байгаа юм байна. Энэ санал ёсоор хойшлууллаа.

**Э.Бат-Үүл**:-Та Байнгын хорооны хуралдааны дэгийг эвдчихлээ та. Өөрөөр хэлбэл, бид хоёр намын бүлгийн саналыг л сонсчихъё. Тэгээд хэлэлцэх эсэхээр санал хураадаг байхгүй юу. Өөрөөр хэлбэл, нэг бүлэг нь бас саналаа хэлчихлээ. Өөрөөр хэлбэл, Ардчилсан намын бүлэг бол хэлэлцье гэж байна, Ардын намынх бол хэлэлцэхгүй гэж байна. Тэгээд санал хураана шүү дээ, Байнгын хороо. Би ямар горимын санал хэлээд байгаа вэ гэхээр УИХ хэлэлцье гээд хэлэлцэх асуудлынхаа талаар одоо харин иргэдтэйгээ ярих ёстой байхгүй юу.

Наадах чинь яагаад гэхээр хэлэлцэх эсэхийг нь шийдэхгүй зөндөө яриад явчихсан байхгүй юу. Одоо хэлэлцье гээд тэгээд бид нар төслөө барьж очно шүү дээ. Их Хурлаар хэлэлцье гэсэн, ийм төсөлтэй байна гэж иргэдтэйгээ очиж ярина шүү дээ, малчидтайгаа очиж ярина. Тэгэхээр би Байнгын хороон дээр хэлэлцье гэж горимын санал дэвшүүлээд байна шүү дээ.

**Б.Батбаяр**:-Монгол ардын намын бүлэг албан ёсоор завсарлага авч байгаа юмуу, үгүй юу? Албан ёсоор үнэхээр энийг хэлэлцэхгүй гэж завсарлага авч байгаа юм бол хэлэлцэх ёсгүй. Тэрнийгээ л хэлчих, саналаа хэлчих.

**Э.Бат-Үүл**:-Завсарлага авъя гэж хэлээгүй байхад та завсарлага ав гээд байдаг нь ямар учиртай юм бэ? Хэлэлцэх үү, завсарлага авах уу гэдэг чинь хоёр өөр асуудал шүү дээ. Та битгий намын бүлгийг завсарлага авахуулна гэж битгий тэгж ярь. Хэзээ Байнгын хорооны дарга завсарлага авахуулъя гэж ярьж байсан юм.

**Б.Батбаяр**:-Харин тийм. Би аль алиныг нь сонсох ёстой. Санал хураалаа. Хойшлуулахгүй, хэлэлцье гэсэн гишүүд гараа өргөнө үү. 11-ээс 2.

Хойшлуулъя гэсэн гишүүд гараа өргөнө үү. 11-ээс 6. Энэ асуудал хэлэлцэхгүйгээр шийдлээ.

**Э.Бат-Үүл**:-Одоо бид ард иргэд дээрээ очихоор хэлэлцэх хуулийн материалгүй хоцорлоо шүү дээ.

**Б.Батбаяр**:-Одоо боллоо, саналаа хураасан, гүйцээ.

Хоёрдугаар асуудал, Уур амьсгалын өөрчлөлтийн үндэсний хөтөлбөр батлах тухай УИХ-ын тогтоолын төсөл, анхны хэлэлцүүлэг

Энэ дээр танилцуулга байхгүй. Энэ дээр тодруулах юм байна уу? Байхгүй бол зарчмын зөрүүтэй саналаар санал хураалт явуулъя.

Уур амьсгалын өөрчлөлтийн үндэсний хөтөлбөрийг батлах тухай УИХ-ын тогтоолын төслийн талаархи зарчмын зөрүүтэй саналын томъёолол:

1.Хөтөлбөрийн нэрийг “Уур амьсгалын өөрчлөлттэй тэмцэх үндэсний хөтөлбөр” гэж өөрчлөх. Санал гаргасан УИХ-ын гишүүн Алтангэрэл, Д.Батбаяр.

Гансүх сайд тайлбар хэлье.

**Л.Гансүх**:-Энэ хөтөлбөр өөрөө хоёр зорилготой. Нэгдүгээрт, Дэлхийн хамтын нийгэмлэгт бид нар өөрсдийнхөө байр суурийг илэрхийлж, тэндээс тусламж дэмжлэг авах ёстой юм. Дэлхийн даяар уур амьсгалын өөрчлөлтийн асуудал гэж. Эсрэг тэмцэх гэсэн тийм юм ярьдаггүй байхгүй юу. Тэгэхээр манай хөтөлбөр ганцаараа уур амьсгалын өөрчлөлтийн эсрэг тэмцэх гээд. Тэгэхээр уур амьсгалын өөрчлөлтийн эсрэг дасан зохицох, эсвэл тэрний сөрөг нөлөөллийг бууруулах гэдэг асуудал ярих болохоос биш тэмцэнэ гэдэг ойлголт хэцүү нэг талаасаа. Тийм учраас тэмцэх гэдэг тийм хэлбэрээр явах буруу байхаа. Хэрвээ бид нар үнэхээр монголдоо тэгж буух нь зөв юм байна гэвэл яадаг юм гэхээс биш, ер нь бол өөрөө жишиг харахад нэг тийм л юм болчихоод байгаа юм.

**Б.Батбаяр**:-Сая сайд тайлбарлалаа шүү дээ, тэмцэх гэдэг нь зохимжгүй юм гэсэн тийм юм.

**Ц.Сэдванчиг**:-Уур амьсгалын өөрчлөлттэй тэмцэх гэж томъёолж байгаа үндэслэлээ Алтангэрэл, Батбаяр гишүүн нар жаахан тайлбарлаж өгөөч, нэг л буухгүй байна.

**Д.Батбаяр**:-Алтангэрэл гишүүн бид хоёр энэ саналыг гаргасан юм. Энэ саналын нэр нь болохоор Уур амьсгалын өөрчлөлтийн үндэсний хөтөлбөр гээд нэр ороод ирж байгаа юм. Хэн ч харваас үндэсний хөтөлбөр гээд энэ хөтөлбөр хэрэгжиж явна, батлагдаад явна. Тэгээд нөгөө 400 гаруй эзэнгүй хөтөлбөр, хаягдсан хөтөлбөрийн дотор яваад очих байх. Бас сайд хэлж байна шүү дээ, тэмцэх гэж байж болдоггүй юмаа гэж. Зарим орнуудад бүр хүн төрөлхтний гамшиг гээд нэрлэчихсэн, янз янзын нэрүүд байдаг юм. Тийм учраас нэр ямар байдгаасаа их шалтгаална. Тийм учраас нэрийг тэмцэх гэдэг нэрийг оруулж өгсөн нь би зөв гэж бодож байгаа юм. Тэгэхгүй бол үндэсний хөтөлбөр гээд нэг ийм зүгээр ямар юм, үндэсний юун хөтөлбөр яваад байгаа нь мэдэгдэхгүй юм орж ирээд дарагдчих болов уу гэсэн үүднээс энэ саналыг гаргасан байгаа юм.

**П.Алтангэрэл**:-Заавал тэмцэх гэдэг үг жаахан тийм санагдаад байгаа бол бас арай өөр хэлбэрээр оруулж болох л юм. Гэхдээ ер нь улс орнуудын нийтлэг уур амьсгалын өөрчлөлтийн холбоотой хөтөлбөр юмнууд нь, агуулга нь би бас олон хүнээс асуусан юм. Ийм агуулгатай байдаг юм билээ. Ер нь уур амьсгалынхаа өөрчлөлттэй яаж тэмцэх вэ, яаж зохицох вэ, тэр дотроо л зохицох, заримтай нь тэмцэх ч юм байгаа, заримтай зохицох ч юм байгаа. Тийм агуулгатай байдаг юм билээ. Зарим нь бүр гамшгийн хөтөлбөр гэж хүртэл нэрлэсэн байдаг юм байна лээ. Тэгэхээр уур амьсгалын өөрчлөлтийн үндэсний хөтөлбөр гээд нэрлэчихээр зэрэг яг тэр хөтөлбөрийн чинь агуулга нь тодорхой болж өгөхгүй байгаа. Өөрчлөлтийн хөтөлбөр гэхээр яг юуг хэлэх гээд байгаа юм. Тэгэхээр би нэр томъёогоо энэ хөтөлбөрийнхөө агуулгатай дүйцүүлж, арай жаахан өөр болговол яасан юм бэ гэсэн саналыг л гаргасан юм. Тэгээд манай Байнгын хорооны ажлын хэсэг ярьж байгаад уур амьсгалын өөрчлөлттэй тэмцэх гэж ингэж оруулж ирсэн юм байна. Гишүүдийн хувьд бас нэг буухгүй байгаа бол арай жаахан өөр байдлаар томъёолж оруулж болох л юм.

**Г.Баярсайхан**:-Энэ үндэсний хөтөлбөрийн гол логик мөн чанар бол агаар мандалд ялгаруулж байгаа СО2-ыг бууруулахад л чиглэгдсэн ийм хөтөлбөр байгаа шүү дээ. Дэлхийн цаг уурын өөрчлөлт бол байгалийнхаа жам ёсоор явагдаж байгаа зүйл. Байгалийн жам ёсны зүй тогтолтой Монгол Улс эдийн засгаараа тэмцэнэ гэвэл салхины эсрэг нулимж байгаатай ижил. Байгалийн зүй зохицол явдагаараа явна. Бид үүнтэй зохицож амьдрах л асуудал ярьж байгаа шүү дээ. Зохицож амьдрахын тулд эдийн засгаа СО2 бага ялгаруулдаг эдийн засагтай буюу дэлхий нийтээр ярьж байгаа ногоон эдийн засаг руу шилжих хөтөлбөр байх ёстой гэж би хувьдаа харж байгаа. Тэгэхээр үүнийг нэрийг бид чинь, манай Ерөнхий сайд ч ярьж байна, бид бүгдээрээ л ярьж байгаа. Хүрэн эдийн засгаас ногоон эдийн засаг руу шилжье. Ерөөсөө товч тодорхой ойлголтыг шууд компактный гаргах ёстой.Ногоон эдийн засаг руу шилжих үндэсний хөтөлбөр. Гол зорилго ерөөсөө тэр шүү дээ. Би хувьдаа тэгж харж байгаа.

**Н.Ганбямба**:-Ерөөсөө агуулгатайгаа л уялдах ёстой л доо, нэр бол. Өөрөөр хэлбэл, үндэсний хөтөлбөрийн гол агуулга бол энэ уур амьсгалын өөрчлөлтөөр монголын ихэнх технологи, үндсэн технологи эд нар чинь баларчих гээд байна шүү дээ. Тэгээд бид нар иж бүрэн том үндэсний хөтөлбөр баталъя гэхээр сайд хэлсэн л дээ, усны хөтөлбөр чинь тусдаа, бүх юм чинь тус тусдаа хөтөлбөрүүд байгаа болохоор энэний ач холбогдлыг их бууруулж хэлсэн л дээ, эртээд. Үндэсний хөтөлбөр гэдгийн гол утга агуулга бол энэ халалт, дулааралтын үед Монгол Улс яаж амьдрах вэ, яаж дасан зохицох вэ, сөрөг үр дагаварыг яаж багасгах вэ, шинэ технологийг яаж нэвтрүүлэх вэ гэдэг асуудлыг шийдэх гэсэн чинь наад дотор чинь орж ирэхгүй байна шүү дээ.

Тэгэхээр ямар сайндаа тэмцэх гээд болоод явчихаж байна шүү дээ. Тэмцэх гэдэг нэрээ өөрчлөөд энэ уур амьсгалын өөрчлөлтийн үр дүнд гарах сөрөг нөлөөллийг багасгах, бууруулах, арилгах чиглэлийн л ийм нэр томъёотой байж болоогүй юмуу? Тэгэхгүйгээр одоо яг нарийндаа үндэсний хөтөлбөр гэдэг бол аягүй том хөтөлбөр. Нөгөө л хэрэгждэггүй 20 хөтөлбөрийн чинь нэг нь болж гарч ирэх гээд байна шүү дээ. Одоо бол ер нь нийтдээ 420 орчим хөтөлбөр батлагдчихаад байгаа шүү дээ, бодлого, хөтөлбөр. Тэр нь бараг 99 хувь нь хэрэгжихгүй байгаа. Тэрний нэг болчих гээд байгаа байхгүй юу. Тэгэхээр наадах чинь хамгийн, бас том тоотой 1.8 триллион төгрөгөөр хэрэгжинэ гэж байгаа, тэр мөнгөө хаанаасаа гаргах билээ.

Тэр битгий хэл түрүүчийн нөгөө том нэртэй хөтөлбөр маань 18 триллион төгрөгөөр орж ирсэн шүү дээ. Монголын эдийн засаг 6 триллион төгрөг, тэрнээс 3 дахин өндөр мөнгө шаардсан ийм хөтөлбөрүүд л батлаад байдаг. Гэтэл яг нарийндаа энэ чинь хэрэгжих үү, үгүй юу гэдгийг л бид нар түрүүчийн хэлэлцүүлэг дээр асуугаад байсан шүү дээ. Одоо олигтой хариулт авч чадахгүй юм. Тэгэхээр яг нарийндаа наадахаа үндэсний хөтөлбөр гэж том том нэрлэж байхаар арай жаахан өөрчилсөн дээр байхаа. Уур амьсгалын өөрчлөлтийн сөрөг нөлөөллийг багасгах гэж өөрчилбөл арай дөхөж очих байх. Уг нь энэ дотор их том юмнууд орох ёстой юм. Үндсэн хөдөө аж ахуйн технологи чинь энэ дулаарлаас болж сүйрчих гээд байна шүү дээ. Тэгэхээр энд чинь технологийн ямар шинэчлэлт орох вэ гэдгээс авахуулаад зөндөө олон юм орж байж үндэсний хөтөлбөр болно шүү дээ. Одоо нэг иймэрхүү юм гарах гээд байгаа юм.

**Д.Батбаяр**:-Надаас асуусан, би ч энэ саналыг гаргасан гишүүний хувьд өнөөдөр чуулган дээр ч гэсэн хэлж байсан л даа. Гол, мөрөн, нуур, рашаанууд чинь ширгээд алга болоод байдаг. Сая би бас баахан олон хөдөө, сумууд дээр худаг гаргасан юм. Тэгээд тэр худагнууд маань эвдрээд байхаар нь очоод судалгаа хийгээд үзсэн чинь худагны эвдрэл биш нөгөө 10 метрээс гардаг байсан худаг чинь 50 метрээс, одоо бүр 100, 200 метрээс гардаг болчихсон ус нь. Ингээд энэ хөтөлбөр чинь өөрөө энэ үндэсний хөтөлбөр гээд ийм нэг нэр ороод ирдэг. Тэгэхээр яг нөгөө хаягдаад байгаа юмтайгаа давхцаад хаягдаад явчих болов уу гэж нэг тийм хөнгөн маягийн юм орж ирж байна. Тэгэхээр би юу яриад байна вэ гэхээр Монголдоо зохицсон нэрийг нь өгөөд дэлхийд ерөөсөө 3 том нэр томъёолол байгаа. Нэгдүгээрт, цөмийн дайны эсрэг гээд заачихсан, тэмцэх гээд, хоёрдугаарт, халдварт өвчин, вирус, ДОХ, энэ өвчтэй тэмцэх, эсрэг үйл ажиллагаа явуулах гээд, гуравт нь, бидний яриад байгаа уур амьсгалын өөрчлөлт, дэлхийн дулааралтай тэмцэх энэ гурван тэмцлийг л ерөөсөө үндсэн гол зорилгоо болгоод байгаа юм.

Тийм учраас энэ нэр бас их чухал байдаг юм. Энэ нэр арай уур амьсгалын өөрчлөлтийн үндэсний хөтөлбөр гээд. Энэ дээр заавал тэмцэх гэсэн нэр оруулахгүй байж болно. Бас өөр нэг нэр оруулаад ирж болдоггүй юмуу гэж.

**Б.Батбаяр**:-Гансүх гишүүн

**Л.Гансүх**:-Үнэхээр манай гишүүдийн нэг л юм дутаад байгаа юм шиг байна. Тэр утгаараа энэ хөтөлбөр хоёр чиглэлтэй. Нэг нь, үнэхээр гадна талдаа бид нар Дэлхийн хамтын нийгэмлэгээс тусламж дэмжлэг авах гэсэн нэг чиглэл нь байгаа. Тийм учраас тэд нарын стандарт, шаардлага руу орчихъё гэсэн.

Нөгөө талд нь, бид нар үнэхээр энэ дотооддоо дасан зохицох, энэнд хэрхэн өөрсдийн зүгээс, ер нь уур амьсгалын өөрчлөлттэй тэмцэнэ гэдэг чинь тэр утгаараа зүгээр л ерөөсөө технологийн шинэчлэл, дээр нь нөөцтэй хэрхэн харьцах вэ гэсэн ийм хоёр юман дээр л томъёологдоод байгаа юм. Тэгэхээр хэдүүлээ ингэе. Ер нь уур амьсгалын өөрчлөлтийг 2 чиглэлээр ярьж байгаа. Нэг нь дасан зохицох, нөгөө нь, уур амьсгалын өөрчлөлтийн эсрэг технологийн шинэчлэлийг хийх асуудал яриад байгаа юм. Тийм учраас хэдүүлээ уур амьсгалын өөрчлөлтөнд дасан зохицох хөтөлбөр гэе л дээ. Тэмцэх гэдэг утгаараа ярихаар наадах чинь түрүүний салхины эсрэг нулимна гэдэгтэй адилхан болчихоод байгаа байхгүй юу.

**Р.Буд**:-Агуулгатайгаа л гарчиг маань уялдах ёстой л доо. Тэгэхээр дасан зохицох гэхээр нөгөө уур амьсгалынхаа өөрчлөлтийг бүр хүлээн зөвшөөрсөн юм шиг болно шүү дээ. Тэгэх юмуу, эсвэл энэ бууруулах хөтөлбөр биш үү, тодорхой хэмжээгээр. Улс орны хувьд ухаандаа СО2 нь ч байг, бусад байгалиас гаралтай хүний үйл ажиллагаатай холбоотойгоор өөрчлөлтийг зохих хэмжээгээр бууруулах л үндэсний бодлого юм байгаа биз дээ. Тийм учраас уур амьсгалын өөрчлөлтийг бууруулах гэдэг юмуу дасан зохицох гэдэг чинь өөрөө тэрэнтэйгээ эвлэрнэ гэсэн үг шүү дээ. Тэгэхээр энэ нэр хаяган дээрээ жаахан ярьж, энэ эрдэмтэн мэргэд энэ чиглэлээр олон жил ажилласан улсууд юу гэж үздэг юм. Бас ингэвэл зүгээр юм биш үү. Ер нь энэ хөтөлбөр чинь өөрөө, би түрүүнд ч бас Их Хурал дээр ярихад нь хэлж байсан. Энэ хөтөлбөр дотроо их устай хөтөлбөр шүү дээ. Зарим юм нь бараг хэрэггүй шахуу, баахан юм холиод биччихсэн, нэг дор. Эрчим хүч явж байснаа зам ороод ирчихсэн, зам орж ирж байснаа төмөр зам ороод ирдэг, одоо жишээлбэл, энийг юу гэж ойлгох вэ?

3.3.15.Говийн болон зүүн бүсэд төмөр замын сүлжээг өргөтгөж, хүнд даацын авто тээврийн хэрэгслийг хэрэглэх хэрэглээг хязгаарлах. Энэ чинь худлаа шүү дээ. Ойрын 10-аад жилд бол авто тээврээр л энэ нүүрсийг чинь тээнэ. Юун төмөр зам, худлаа л ярьж баталсан байхгүй юу бид нар. Лав дор хаяад 5 жил бий. Тэгэхээр энийгээ гарангуут хориглочих юмуу, эсвэл ийм хэрэгжихгүй хөтөлбөр. Дээр нь улайсах лампийн хэрэглээг хязгаарлах л гэнэ, чадах юмуу? Тэгэхээр нэг жаахан бодитой юмнууд бичихгүй бол жишээлбэл, энд хачин хачин юмнууд байгаа юм. Эрчим хүчний нэгдсэн системд холбогдоогүй сумын төв, сууринг сэргээгдэх эрчим хүчээр хангана. Энэ чинь техникийн нөхцөлийн хувьд боломжгүй болохоос үлдсэн бүгдийг нь хангахгүй шүү дээ, ийм боломж байх ч үгүй. Жайка-гийн хийсэн судалгаа бий шүү дээ, хаана нар,салхины эрчим хүчийг ашиглаж болох вэ гэдэг чинь. Тэгэхээр миний санаагаар бол энийг хойшлуулмаар байгаа юм. Энийг бүр усыг нь шахах хэрэгтэй. Яагаад ажлын хэсэг гараагүй юм бэ? Нэгэнт хөтөлбөр баталж байгаа юм бол энэ дээр нэлээн ултай, суурьтай хандаж, сайн шүүсийг нь шахмаар байгаа байхгүй юу. Энэ чинь дараа нь бид нарыг хүмүүс бас л шүүмжилнэ шүү дээ.

**Б.Батбаяр**:-Буд гишүүн ээ, хэлэлцүүлгээ бид явуулчихсан шүү дээ. Зөвхөн энэ санал дээрээ ярь, саналынхаа томъёолол дээрээ ярьж байгаа гэдгийг та бас ойлгоорой.

**Р.Буд**:-Ер нь манай Байнгын хорооны ажлын хэсэг, хуулийн зөвлөх... ингэж шахаад байж болохгүй шүү дээ, Их Хурлаас чинь чанартай баримт бичиг гарах ёстой юм байгаа биз дээ. Зарим юмыг хэлэлцэхийн тулд хэлэлцэх юм байна шүү дээ, бид нар чинь. Энэ хуулийн зөвлөх, ажлын хэсгүүд яагаад ажиллахгүй байна вэ? энэний өмнө би эрчим хүчний тухай тогтоолын төслийг батлахад бүр формулировкийг нь хийгээд өгтөл шал өөрөөр бичээд ороод ирж байгаа байхгүй юу. Энэ ажлын албад ажиллах ёстой шүү дээ, нөхөд минь. Энэний төлөө цалин авч байгаа шүү дээ. Яагаад ийм устай юм оруулж ирээд бид нарыг чирээд байдаг юм. Энийг чинь ард түмэн уншина шүү дээ, бид хэдийг л шүүмжилнэ шүү дээ. Энэ чинь маш их юм байгаа, зөвхөн гарчиг биш. Би энэ томъёолол туйлын хангалтгүй юмнууд орж ирсэн. Энэ дотроос чинь авах юм маш их байна. Нэг ойлголттой болох юм маш их байна. Тэгээд ийм юмыг яараад, шинэ жилийн өмнө батлах гээд л бид хэд ингээд улайраад байна шүү дээ.

**Б.Батбаяр**:-Одоо зарчмын зөрүүтэй саналаа хураалгана. Хөтөлбөрийн нэрийг “Уур амьсгалын өөрчлөлттэй тэмцэх үндэсний хөтөлбөр” гэж өөрчлөх гэдэг энэ саналыг дэмжиж байгаа гишүүд гараа өргөнө үү. 13-аас 3. Энэ санал дэмжигдсэнгүй.

**Р.Буд**:-Наадах чинь уур амьсгалын өөрчлөлтийн хөтөлбөр явж болохгүй байхгүй юу.

**Б.Батбаяр**:-Санал хураачихсан. Би зарчмын зөрүүтэй саналаар хурлынхаа дэгийн дагуу санал хураалгаж байгаа.

2.Хөтөлбөрийн 3.2 дахь хэсэгт дараахь агуулгатай заалт нэмэх:

“3.2.19.говь, тал хээрийн бүсийн усны хангамжийн асуудлыг шийдвэрлэх зорилгоор зарим томоохон голуудын усны тохируулга хийх ажлыг ээлж дараатайгаар хэрэгжүүлэх” санал гаргасан УИХ-ын гишүүн Я.Батсуурь. Энэ саналыг дэмжиж байгаа гишүүд гараа өргөнө үү. 12-оос 4. Энэ санал дэмжигдсэнгүй.

**Л.Гансүх**:-Ер нь ус хөтөлбөрт байгаа. Түрүүнд Буд гишүүн уурлаад гардаг бол ийм байгаа байхгүй юу. Буд гишүүн бүх юмыг энэ хөтөлбөр лүү шингээе гээд байгаа байхгүй юу. Гэтэл энэ чинь өөрөө үнэхээр уур амьсгалын өөрчлөлт бол... түрүүнд Батбаяр гишүүн ярьж байгаа шүү дээ, үнэхээр үндэстний хэмжээний, дэлхийн хэмжээний проблем байгаа байхгүй юу. Юу гэхээр хэрхэн эдийн засгаа тогтвортой хөгжилтэй хэрнээ, нөөцийн удирдлагаа зөв хийх вэ гэдэг хөтөлбөр байгаа юм. Тийм учраас энэнтэй холбоотой бүх...би хэлж байгаа шүү дээ. Байгаль орчны яамнаас орж байгаа болохоос биш энэ бол өөрөө Хөгжил шинэтгэлийн хороо, эсвэл эдийн засгийн яаман дээр очих ёстой юм. Энэ нь ерөөсөө л Монгол Улсын амьд байх уу, үгүй юу гэдэг асуудал, дэлхий амьд байх уу, үгүй юу гэдэг асуудал руу очих байхгүй юу. Энийг нь оруулж байгаа нь цаг тулгамдаад бид нар олон улсын хамтын нийгэмлэгийн өмнөөс тэд нараас тусламж дэмжлэгээ авах, тэд нарын программд цуг нийлүүлж алхах энэ юмандаа эхний ээлжинд маш хурдан хэрэгтэй байгаа учраас ингээд шахаад байгаа юм. Тэрнээс биш үндсэндээ бол бид нар монгол утгаараа тэмцэх барих юу гэж хэлэх тэр бол бид нарын хэрэг. Гадна талдаа бол climate change гээд бүр томъёолоод энэ чинь бараг 10 жил ингээд ярьж байгаа байхгүй юу. Тийм учраас бид тэр стандартаас зөрчөөд юу хийхэв.

Хоёрдугаарт, бусад хөтөлбөрүүдийн аягүй олон юмыг энд шингээж байж ерөнхий юм болгох гээд байгаа юм. Тийм учраас энэ утгаараа орчихсон юм шүү. Тийм учраас яахав санал хураачихсан юм чинь ус хөтөлбөрөөрөө явахаас даа.

**Б.Батбаяр**:-УИХ-ын гишүүн Бат-Үүлийн зарчмын зөрүүтэй санал. Хөтөлбөрийн 2.1 дэх хэсэг. Хөтөлбөрийн зорилго гэсэн 2.1 дэх хэсэгт “уг хөтөлбөр хэрэгжиж дуусахад 2021 он гэхэд Монгол Улсад байгаль уур амьсгалын өөрчлөлтөнд дасан зохицох чадамж бүрдэж, ногоон эдийн засгийн суурь нөхцөл бүрдүүлсэн байна” гэсэн өгүүлбэр нэмэх гэж байна.

 Асуулт байна уу, асуулт байхгүй бол энэ саналыг дэмжиж байгаа гишүүд гараа өргөнө үү. 12-оос 12. Энэ санал дэмжигдлээ.

Ингээд санал хураалт дууссан.

Төслийн талаархи найруулгын чанартай саналуудыг уншина.

1.Хөтөлбөрийн төслийн 1.1 дэх хэсгийн “уур амьсгалын өөрчлөлт” гэснийг Уур амьсгалын өөрчлөлтийн тухай НҮБ-ын суурь конвенцтой нийцүүлэх зорилгоор дараахь байдлаар өөрчлөн найруулах:

“уур амьсгалын өөрчлөлт” гэж уур амьсгал байгалийн жам ёсоороо хэлбэлзэх хугацааны туршид хүний шууд болон дам үйл ажиллагааны улмаас дэлхийн хийн мандлын бүтцэд гарч буй өөрчлөлтийн дүнд бий болсон уур амьсгалын өөрчлөлтийг хэлнэ. Уур амьсгалын өөрчлөлт нь байгалийн дотоод болон гадаад хүчин зүйлийн нөлөө, түүний дотор хүний үйл ажиллагааны улмаас үүснэ.”

**Ц.Сэдванчиг**:-Хүний шууд болон дам үйл ажиллагааны дам гэж яг юу гэх гээд байгаа юм бол?

**Л.Гансүх**:-Шууд бус гэсэн үг.

**Ц.Сэдванчиг**:-Тэгвэл ядахдаа шууд бус болгоё л доо.

**Б.Батбаяр**:-За шууд бус гэж өөрчлөн найруулъя.

2.Хөтөлбөрийн төслийн 1.1 дэх хэсгийн “хүлэмжийн хий” гэснийг Уур амьсгалын өөрчлөлтийн тухай НҮБ-ын суурь конвенц, Агаарын тухай хууль /Шинэчилсэн найруулга/-тай нийцүүлэх зорилгоор дараахь байдлаар өөрчлөн найруулах:

“хүлэмжийн хий” гэж хэт улаан туяаг шингээн авч буцаан туяаруулах шинж чанартай байгалийн буюу хүний үйл ажиллагааны гаралтай хийн мандлын бүрэлдэхүүн хэсгийг хэлнэ. Үүнд нүүрсхүчлийн хий /СО2/, метан /СН4/, азотын хүчил /N2O/, ус фторт нүүрстөрөгчүүд /HFC5/, перфторт нүүрстөрөгчүүд /OFC5/, гексафторт хүхэр /SF6/ зэрэг хий орно. Хүний үйл ажиллагааны улмаас агаар мандал дахь хүлэмжийн хийн агууламж ихсэж байгаа нь орчин үеийн уур амьсгалын өөрчлөлтийн гол шалтгаан болж байна.”

3.Хөтөлбөрийн төслийн 1.1 дэх хэсгийн “шингээгч” гэснийг Уур амьсгалын өөрчлөлтийн тухай НҮБ-ын суурь конвенцтой нийцүүлэх зорилгоор дараахь байдлаар өөрчлөн найруулах:

“шингээгч” гэж хүлэмжийн хий, тоосонцор буюу хүлэмжийн хийн урьдач бодис агаар мандалд орж байгаа аливаа явц, үйлдлийн хэлбэр буюу механизмыг хэлнэ.”

Урьдач гэж юу гэж байгаа юм бэ? Ажлын хэсгээс.

**Д.Дагвадорж**:-Хүлэмжийн хийг үүсгэхийн тулд тодорхой хэмжээний бодисууд бүрдсэний үндсэн дээр хүлэмжийн хий үүсдэг. Яг тэрнийгээ бий болгож байгаа гол хийнүүдийг урьдач хий гэж яриад байгаа юм.

**Б.Батбаяр**:-Мэргэжлийн хэллэг үү? За.

4.Хөтөлбөрийн төслийн 1.1 дэх хэсгийн “цэвэр хөгжлийн механизм” гэснийг Уур амьсгалын өөрчлөлтийн тухай НҮБ-ын суурь конвенцтой нийцүүлэх зорилгоор дараахь байдлаар өөрчлөн найруулах:

“цэвэр хөгжлийн механизм” Уур амьсгалын өөрчлөлтийн тухай НҮБ-ын суурь конвенц, түүний Киотогийн протоколын хэрэгжилтийг хангах нэг арга зам юм. Цэвэр хөгжлийн механизмын зорилго нь конвенцийн 1 дүгээр хавсралтанд ороогүй Талуудад /хөгжиж байгаа орнууд/ тогтвортой хөгжлийг хангах, Конвенцийн эцсийн зорилгод хүрэхэд нь хувь нэмрээ оруулахад нь туслах, 1 дүгээр хавсралтанд орсон Талуудад /өндөр хөгжилтэй орнууд/ Киотогийн протоколын 3 дугаар зүйлийн дагуу хүлээх хүлэмжийн хийн ялгаралтыг хязгаарлах ба бууруулах тоон үүргээ биелүүлэхэд нь туслахад оршино.

Энэ дээр асуулт байна уу? За тэгвэл ингээд төслийн талаархи найруулгын чанартай саналуудыг уншиж сонсголоо.

**Э.Бат-Үүл**:-Сая ажлын хэсгээс орж ирсэн зарчмын зөрүүтэй саналыг хэлэлцээд ярьчихлаа шүү дээ. Сая Буд гишүүний хэлж байгаа дээр анхаарах нэг юм хэлээд гарсан байхгүй юу. Энийг бид их анзааралгүй явсан. Нэн ялангуяа би энийг юутай холбож хэлж байна вэ гэхээр усны хангамжийг шийдвэрлэх зорилгоор зарим томоохон голуудын усны... сая унасан асуудал бий шүү дээ. Унасан асуудал дээр Гансүх сайдын ярьж байгааг харчихаад би жаахан эргэлзээд эхэллээ. Өөрөөр хэлбэл, уур амьсгалын өөрчлөлттэй холбогдуулж усны гольдирол өөрчлөх гээгүй. Ер нь энэ Усны хуулин дээр орсон асуудал бол. Ерөөсөө усныхаа урсгалын бүтцийн өөрчлөлтийг хийе, эдийн засагтаа ашигтайгаар хийе гэдгээр орж ирсэн байхгүй юу. Тэр уур амьсгал өөрчлөгдөх үү, үгүй юу гэдэг нь хамаагүйгээр эдийн засгийн асуудал болж орж ирсэн байхгүй юу.

Тэгэхээр одоо ийм аюул гарах гээд байна л даа. За одоо ингээд энэ үндэсний хөтөлбөр батлагдсаны дараа Байгаль орчны яам, их олон яамууд төмөр замын асуудал руу орох нь байна, замын асуудал руу орох нь байна, бөөн асуудал руу яам тал талаас оролцох нь ээ. Сүүлийн үед уул уурхайн үйл ажиллагаа, уул уурхайтай холбогдсон дэд бүтцийн асуудал, тэр дэд бүтцийн том том төслүүдийг ярьсантай холбогдуулаад яам яам ямар нэгэн байдлаар өөрсдөө оролцох гээд юм орж ирээд байгаа байхгүй юу. Хамгийн гол нь ажлын... сүүлдээ ямар зовлон гарах вэ гэхээр нэг яам нь барь гэдэг, нөгөө яам нь хориг тавьдаг.Иймэрхүү юм болох вий гэж болгоомжилж байгаа учраас би юу хэлэх гээд байна гэхээр. Хоёр дахь хэлэлцүүлгийг ингэж их шуудруулмааргүй байна. Өөрөөр хэлбэл, хоёр дахь хэлэлцүүлэг дээр усыг нь шүүгээд эдийн засаг, байгаль, уур амьсгалын өөрчлөлттэй ямар ч хамаагүй орж байгаа асуудлууд байвал тэрнийг авч хаяхаар хоёр дахь хэлэлцүүлэгт оруулах ёстой юм байна гэж хэлээд байна.

**Б.Батбаяр**:-Бат-Үүл гишүүний саналыг хүлээж авч байна.

Наранхүү гишүүн

**Х.Наранхүү**:-Бид нар нэлээн эргэлзээтэй, тэгэхдээ яаж байгаад саналаа хэлэлцье гэдэг байдлаар өгсөн гэвэл сэдэв нь чухал учраас хэлэлцье, хэлэлцэх явцад энийг бас бодлого талаасаа зарчмын хувьд арай бас нэг илүү болгох боломж харагдах болов уу, явц дундаа. Манай энэ систем чинь анхны хэлэлцүүлэгт оруулчихсан бол бараг баталсантай адилхан болчих гээд байна шүү дээ, тийм байж болохгүй байх л даа.

Еще нэг ярьсан юм байгаа, ер нь Засгийн газрын хөтөлбөрүүд гэж хичнээн, ямар юм байна, ядахдаа энэнтэй холбоотой хичнээн хөтөлбөр, хаана юу суусан байна, тэрнийгээ эргэж харж танилцуулж байж энийгээ ярина шүү гэж ингэж бас тогтсон. Тэгэхээр энэ юм чинь хийгдэхгүй хоцорчихоод байна. Тэрнийгээ хэзээ хийх юм бэ? Уг нь энийгээ хамт хийж байгаад энэ анхны хэлэлцүүлэг дээрээ тэрнийгээ сонсмоор байна, тэгж байж хэлэлцүүлгээ хиймээр байна. Саяны байдлаар бол ерөөсөө хэлэлцүүлэг эхлээгүй зүгээр нэг редакцийн хэдэн шинж чанартай асуудлыг ярьчихаад хаачихаж байгаа юм биш үү, асуудлыг?

**Б.Батбаяр**:-Наранхүү гишүүн ээ, та бас буруу ойлгоод байх шиг байна. Хурал дэгийнхээ дагуу явсан, нэгдүгээрт. Одоо нэгдүгээр хэлэлцүүлэг дууссан. Тогтоолын төслийг хэлэлцүүлэгт бэлтгэсэн тухай Байнгын хорооны дүгнэлтийг нэгдсэн чуулган дээр Су.Батболд гишүүн уншина.

Наранхүү гишүүний асуултанд Гансүх сайд хариулах уу?

**Л.Гансүх**:-Бид нар ийм юмыг би урд нь ч гэсэн хэлж байсан. Бид нар өнөөдөр Дэлхийн хамтын нийгэмлэгийн жишигт бид бүх мэдээллийг авч, энэ түвшинд ажиллаж, технологийн хувьд ч гэсэн бид өнөөдөр чадавхи байхгүй ч гэсэн энэ бүх юмыг өөрсдийнхөө түвшинд ярих ёстой. Хэрэгжүүлэхдээ мэдээж бид өөрсдийнхөө нөхцөл байдалд зохицуулж хөнжлийнхөө хэрээр л хөлөө жийнэ шүү дээ, тэр утгаараа би жишээлбэл, үнэхээрийн манай дотоодын нийт бүтээгдэхүүн 1000 гаруй доллар нэг хүнд оногдож байхад бид нар энэ хүлэмжийн хийг бууруулах асуудлыг олон улсын стандартад ингэж барьж явах нь зөв юмуу гэж асуудаг байхгүй юу. Би санал нэг байгаа. Гэхдээ өнөөдөр бид зорилтоо Бат-Үүл гишүүний хэлдгээр тодорхой тавьчихаад тэгээд тэр лүүгээ хэдүүлээ яаж хурдан гүйх вэ? бид нар чинь энэ 20 жилд аймаар хурдан гүйсэн шүү дээ, бүх юманд аягүй хурдан гүйсэн шүү дээ. Яаж энэ хөгжилтэй нийгэм, энэ эрчимтэй нийцэх гээд бид нар ямар юмнаас яаж явж байгаа билээ. Үнэхээр Монгол Улсын бүх хүн баярлах ёстой байхгүй юу. Яг л ийм юмаар бид нар явж байгаа.

Тийм учраас нэг талдаа үнэхээр бас хүмүүсийн шаардаж байгаа шаардлагад хүрэхгүй байгаа байж болно. Яагаад гэвэл би тэрэнтэй бас тодорхой хэмжээнд санал нэгдэж байгаа. Гэхдээ өнөөдөр бид нар Олон улсын хамтын нийгэмлэгт өчнөөн санал, санаачлага гаргаад явж байгаа улсууд. Бид тэр олон юмаа энэ хөтөлбөрийнхөө түвшинд эхэлж гаргаж тавиад, хөтөлбөр бол өөрөө дараа нь шинэчлэгдээд явна. Еще зөндөө олон юмнууд хийгдэнэ.

Хоёрдугаарт, салбар дундын хөтөлбөр. Би хэлж байгаа шүү дээ. Байгаль орчин, аялал жуулчлалын яам оруулж байгаа болохоос биш ...би Бат-Үүл гишүүнд зориулж хэлэх гээд байна. Байгаль орчин, аялал жуулчлалын яам эрх авах гэж байгаа асуудал юу ч байхгүй. Энэ ерөөсөө шууд эдийн засаг, Хөгжил шинэтгэлийн хороонд юмуу, эсвэл юу байдаг юм, тэр эдийн засгийн юманд л очно. Энэ бол ерөөсөө бидний ажил биш. Энэ Монгол Улс байх уу, үгүй юу гэдэг асуудал байхгүй юу. Баярлалаа.

**Б.Батбаяр**:-За баярлалаа. Ингээд хурлаа хаалаа.

**Соронзон хальснаас буулгасан**:

ХУРАЛДААНЫ ТЭМДЭГЛЭЛ

ХӨТЛӨГЧ Ц.НАРАНТУЯА